Forslag til Rådets direktiv om ændring af direktiv 77/388/EØF om det fælles merværdiafgiftssystem (minimumssats for normalsatsen) (96/C 73/10) KOM(95) 731 endelig udg. - 95/0362(CNS)

(Forelagt af Kommissionen den 20. december 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 12, stk. 3, litra a), i direktiv 77/388/EØF (1), senest ændret ved direktiv 95/7/EF (2), er det fastsat, at på grundlag af rapporten om, hvorledes overgangsordningen fungerer, og forslag til den endelige ordning, som Kommissionen skal forelægge i henhold til artikel 281, træffer Rådet inden den 31. december 1995 med enstemmighed afgørelse om størrelsen af den minimumssats for normalsatsen, der skal anvendes efter den 31. december 1996; merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser; fra den 1. januar 1993 til den 31. december 1996 må denne procentsats ikke være mindre end 15 %;

erfaringerne med det nuværende beskatningssystem har vist, at medlemsstaternes nugældende normalsatser for merværdiafgiften har sikret, at overgangsordningen for merværdiafgiften har fungeret tilfredsstillende; en spredning af normalsatserne for merværdiafgiften i de forskellige medlemsstater vil føre til strukturelle uligevægte inden for forskellige erhvervssektorer; det nuværende interval for merværdiafgiftens normalsats i de forskellige medlemsstater giver medlemsstaterne et vidt råderum til at fastsætte deres egen normalsats; derfor kunne det på et senere tidspunkt være ønskeligt, ud fra en økonomisk synsvinkel, at gennemføre en yderligere justering af intervallet for merværdiafgiftens normalsats;

overgangsordningen for det fælles merværdiafgiftssystem må ikke bringe den efterfølgende endelige ordning i fare; enhver ændring af overgangsordningen skal derfor tjene til at forberede den endelige ordning; indførelsen af den endelige ordning, som vil blive baseret på princippet om beskatning i oprindelseslandet, vil under alle omstændigheder fordre en indbyrdes tilnærmelse af medlemsstaternes normalsatser for merværdiafgiften -

UDSTEDT FØLGENDE DIREKTIV:

Artikel 1

I direktiv 77/388/EØF foretages følgende ændringer:

Artikel 12, stk. 3, litra a), affattes således:

»a) Merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser. Fra den 1. januar 1997 til den 31. december 1998 må denne procentsats ikke være mindre end 15 % og ikke være højere end 25 %.

På grundlag af et forslag fra Kommissionen og efter høring af Europa-Parlamentet træffer Rådet med enstemmighed afgørelse om størrelsen af den normalsats, der skal anvendes efter den 31. december 1998.

Medlemsstaterne kan ligeledes anvende en eller to reducerede satser. Disse satser fastsættes som en procentsats af beskatningsgrundlaget, som ikke må være mindre end 5 %, og de må kun anvendes på levering af de kategorier af goder og tjenesteydelser, som er anført i bilag H.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1997. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 145 af 13. 6. 1977, s. 1.

(2) EFT nr. L 102 af 5. 5. 1995, s. 18.